\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_

E:

Številka: 090-37/2024-2 in 090-38/2004-2

Datum: 27. 3. 2024

**Zadeva: Izvajanje Zakona o dostopu do informacij javnega značaja – mnenje ministrstva**

Zveza: vaša dopisa z dne 6. 3. 2024

Spoštovani,

prejeli smo vaša dopisa v zvezi z izvajanjem Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1), kjer navajate dva različna zahtevka na podlagi katerih želita prosilca od vas pridobiti informacije javnega značaja.

V prvem primeru želi prosilec na podlagi ZDIJZ pridobiti:

* Zapisnike sej Sveta ustanoviteljev Komunalnega podjetja Velenje d.o.o. in prejemke njegovih članov za obdobje zadnjih pet let.
* Zapisnike sej skupščine Komunalnega podjetja Velenje d.o.o. in prejemke njenih članov za obdobje zadnjih pet let.
* Zapisnike sej nadzornega sveta Komunalnega podjetja Velenje d.o.o. in prejemke njegovih članov za obdobje zadnjih pet let.
* Vse relevantne dokumente in usklajena besedila predpisov, ki so bili obravnavani na občinskih svetih, odborih in komisijah v zvezi z izvajanjem javnih služb Komunalnega podjetja Velenje d.o.o. To vključuje zapisnike sej, sprejete sklepe, usklajena besedila predpisov, začasne sklepe ter vse druge relevantne dokumente  za obdobje zadnjih pet let.«

Prosilec v zahtevi navaja, da želi »v skrbi za transparentnost ter učinkovito delovanje **javnih služb** pridobiti vse zapisnike in sklepe občinskih svetov ter pristojnih odborov in komisij ustanoviteljic Komunalnega podjetja Velenje d.o.o. za obdobje zadnjih pet let. Zanima vas, do katerih informacij in dokumentov je prosilec upravičen.

V drugem primeru želi prosilec na podlagi ZDIJZ pridobiti vso dokumentacijo v zvezi z prilagajanji variabilnih in fiksnih delov cene toplote (obrazci s prilogami) za obdobje zadnjih pet let. Zanima vas, ali je prosilec upravičen do teh dokumentov, tudi če jih družba določi kot poslovno skrivnost in pod kakšnimi pogoji.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja ni pristojno zavzemati stališč v konkretnih upravnih zadevah, saj v

konkretnih upravnih zadevah interpretirajo predpise upravni organi in sodišča. Ministrstvo lahko na podlagi drugega odstavka 32. člena ZDIJZ le seznanja javnost o načinu in pogojih dostopa do informacij javnega značaja oziroma posreduje neobvezno in nezavezujoče pravno mnenje, v katerem je smiselno/splošno zajet odgovor na vaše vprašanje, ki omogoča subsumpcijo vam znanih dejstev pod ustrezno pravno normo.

ZDIJZ ureja postopek, ki vsakomur omogoča prost dostop in ponovno uporabo informacij javnega značaja, s katerimi **razpolagajo** državni organi, organi lokalnih skupnosti, javne agencije, javni skladi in druge osebe javnega prava, **nosilci javnih pooblastil** **in izvajalci javnih služb**. Ta zakon ureja tudi postopek, ki vsakomur omogoča prost dostop in ponovno uporabo informacij javnega značaja, s katerimi **razpolagajo** **gospodarske družbe in druge pravne osebe zasebnega prava pod neposrednim ali posrednim prevladujočim vplivom, posamično ali skupaj,** Republike Slovenije, **samoupravnih lokalnih skupnosti** in drugih oseb javnega prava.

Zavezanec je dolžan slediti zahtevi prosilca in odločati vsebinsko o celotnem zahtevku in ga nato bodisi v celoti odobriti ali pa delno odobriti in v drugem delu zavrniti. ZDIJZ določa, da če poslovni subjekt/organ v postopku ne omogoči dostopa do informacije javnega značaja ali ga omogoči samo delno s pisnim odgovorom v obliki dopisa, (organ z odločbo ali sklepom) obvesti prosilca o razlogih, zaradi katerih zahtevanih informacij ne more posredovati. Zoper zavrnitev dostopa do informacije javnega značaja ali molk zavezanca ima prosilec pravico do pritožbe. O pritožbi odloča Informacijski pooblaščenec. Če Informacijski pooblaščenec v pritožbenem postopku iz prejšnjega odstavka ugotovi, da je pritožba utemeljena, odloči tudi o zahtevi za dostop do informacij javnega značaja poslovnega subjekta. **Če zavezanec, ki je prejel zahtevo, ne razpolaga z zahtevano informacijo, mora nemudoma**, najpozneje pa v roku 3 delovnih dni od dneva prejema zahteve odstopiti zahtevo zavezancu, ki je glede na vsebino zahteve pristojen za njeno reševanje, in o tem obvestiti prosilca (npr. dokumentacija občinskih organov (npr. občinski svet ), na katerega dokumente se prosilec v enem delu sklicuje).

Iz vpogleda v Register zavezancev za informacije javnega značaja (eRZIJZ) na dan 21. 3. 2024 je ugotovljeno, da je **KOMUNALNO PODJETJE VELENJE Izvajanje komunalnih dejavnosti d.o.o** z matično številko 5222109000, vpisano kot zavezanec za informacije javnega značaja.

Zavezanec je vpisan v eRZIJZ na podlagi druge alineje prvega odstavka 3.b čl. ZDIJZ - gospodarska družba v neposredni ali posredni večinski lasti oseb javnega prava (samodejni vpis na podlagi uradnih evidenc) in na podlagi prve alineje prvega odstavka 3.b čl. ZDIJZ – (nosilec javnega pooblastila, ki ni javno podjetje ali oseba javnega prava (Opis: Energetski zakon - EZ-1)) ter na podlagi prve alineje prvega odstavka 3.b čl. ZDIJZ - javno podjetje kot izvajalec javne službe na podlagi splošnega akta Mestne občine Velenje in Občine Šmartno ob Paki. Iz eRZIJZ je razvidno, da je Komunalno podjetje Velenje v 100% lasti Občine Šoštanj, Mestne občine Velenje in Občine Šmartno ob Paki.

Iz navedenega izhaja, da ima podjetje status gospodarske družbe v večinski lasti oseb javnega prava (zavezani poslovni subjekti pod prevladujočim vplivom oseb javnega prava na podlagi 1.a člena ZDIJZ) ter hkrati status organa kot izvajalec javnih pooblastil in kot izvajalec javne službe na podlagi splošnih aktov občin ustanoviteljic (organ na podlagi 1. člena ZDIJZ). Vse določbe ZDIJZ, ki se nanašajo na organe, se uporabljajo tudi za poslovne subjekte pod prevladujočim vplivom oseb javnega prava, če ni z ZDIJZ drugače določeno.[[2]](#footnote-2)

V konkretnem primeru je pomembno, ali se zahteva prosilca po ZDIJZ nanaša na informacije/dokumente, ki izvirajo iz opravljanja javnopravnih nalog organa ali iz opravljanja ostalih dejavnostmi, ki niso povezane z izvajanjem teh nalog. Poslovni subjekti pod prevladujočim vplivom oseb javnega prava namreč niso zavezanci v celotnem obsegu svojega delovanja, temveč zgolj v ožjem delu, in sicer glede dokumentov, ki jih taksativno našteva 4. a člen ZDIJZ. Določba 4. a člena ZDIJZ je jasna in je ni mogoče razlagati ekstenzivno. Transparentnost je v

splošnem za organe po 1. členu ZDIJZ mnogo širša kot za zavezance po 1. a členu ZDIJZ oziroma, definicija informacije javnega značaja je pri poslovnih subjektih pod prevladujočim vplivom definirana znatno ožje kot pri organih, ki so zavezani po 1. členu ZDIJZ, določa pa jo 4. a člen ZDIJZ.

Družba je kot organ po 1. členu ZDIJZ nedvomno zavezanec za posredovanje informacij javnega značaja na področju izvajanja javnega pooblastila in izvajanja javne službe. Vendar je za vse nosilce javnega pooblastila ali izvajalce javne službe, ki niso pravne osebe javnega prava, značilno, da so lahko zavezani za dostop do informacij javnega značaja **samo v tistem delu svoje dejavnosti, ki predstavlja izvajanje javnopravnih nalog, ne pa tudi v zvezi z ostalimi dejavnostmi, ki niso povezane z izvajanjem teh nalog** (in jih lahkoopravlja vsak subjekt, ki v skladu s splošnimi pogoji prosto nastopa na trgu). Torej je treba **v vsakem konkretnem primeru** najprej ugotoviti, ali se vsebina zahtevanih dokumentov nanaša na dejavnost izvajanja javnopravnih nalog organa ali na druge dejavnosti, nato pa v primeru, da je vsebina povezana z izvajanjem javnopravnih nalog, ugotoviti, ali so izpolnjeni pogoji za zavrnitev dostopa do zahtevane informacije (npr. na podlagi 2. točke prvega odstavka 6. člena ZDIJZ (podatek, ki je opredeljen kot poslovna skrivnost v skladu z Zakonom o poslovni skrivnosti (ZPosS)[[3]](#footnote-3)).

ZDIJZ določa, da je Informacija javnega značaja tista informacija, ki izvira iz delovnega področja organa, nahaja pa se v obliki dokumenta, zadeve, dosjeja, registra, evidence ali drugega dokumentarnega gradiva, ki ga je organ izdelal sam, v sodelovanju z drugim organom, ali pridobil od drugih oseb.[[4]](#footnote-4) V primeru poslovnih subjektov pod prevladujočim vplivom oseb javnega prava je pa je informacija javnega značaja[[5]](#footnote-5):

* informacija iz sklenjenega pravnega posla, ki se nanaša na pridobivanje, razpolaganje ali upravljanje s stvarnim premoženjem poslovnega subjekta ali izdatke poslovnega subjekta za naročilo blaga, gradenj, agentskih, svetovalnih ali drugih storitev ter sponzorskih, donatorskih in avtorskih pogodb in drugih pravnih poslov, s katerimi se dosega enak učinek;
* informacija o vrsti zastopnika oziroma članstvu v poslovodnem organu, organu upravljanja ali organu nadzora, **informacija o višini dogovorjenega ali izplačanega prejemka ali bonitete člana poslovodnega organa, organa upravljanja, drugega zastopnika poslovnega subjekta, člana nadzornega organa** in informacija v zvezi z zaposlitvijo ali imenovanjem navedenih oseb, iz katere je razvidno izpolnjevanje pogojev in meril za zaposlitev ali imenovanje.

Informacija javnega značaja je tudi informacija, **ki je nastala na podlagi pravnih poslov** iz prejšnjega odstavka oziroma je z njimi neposredno povezana, **če je ne glede na določbe prvega odstavka 6. člena tega zakona za njeno razkritje podan prevladujoči javni interes.**

ZDIJZ glede javnih podatkov poslovnih subjektov pod prevladujočim vplivom oseb javnega prava določa, da se ne glede na naštete izjeme v prvem odstavku 6. člena (ko se zavrne dostop do zahtevane informacije javnega značaja) dostop do teh podatkov dovoli, če gre za osnovne podatke o sklenjenih poslih (med drugim tudi pogodbena vrednost in višina posameznih izplačil) iz prve alineje prvega odstavka 4.a člena ZDIJZ. Prav tako se z namenom povečanja transparentnosti nad porabo sredstev poslovnih subjektov pod prevladujočim vplivom oseb javnega prava dovoli dostop do zahtevanih informacij javnega značaja iz druge alineje prvega odstavka 4.a člena tega zakona.[[6]](#footnote-6)

Glede podatkov o prejemkih, ki niso zajeti v 4.a členu ZDIJZ Zakon o sistemu plač v javnem sektorju določa[[7]](#footnote-7), da javna podjetja in gospodarske družbe, v katerih ima večinski delež

oziroma prevladujoč vpliv država ali lokalna skupnost, niso del javnega sektorja po tem zakonu. Torej za te pravne subjekte ne veljajo določbe 38. člena o javnosti plač v javnem sektorju.

Gospodarske družbe, ki so v večinski lasti Republike Slovenije, so pravne osebe zasebnega prava, izenačene z ostalimi gospodarskimi družbami, katerih lastniki so subjekti zasebnega sektorja. Prejemke predsednikov in predsednic, članov in članic uprav, izvršnih direktorjev in direktoric, poslovodij in poslovodkinj ter prokuristov in prokuristk (v nadaljnjem besedilu: direktor) v gospodarskih družbah, v katerih je neposredno ali posredno imetnica večinskega deleža Republika Slovenija oziroma samoupravne lokalne skupnosti ureja Zakon o prejemkih poslovodnih oseb v gospodarskih družbah v večinski lasti Republike Slovenije in samoupravnih lokalnih skupnosti[[8]](#footnote-8). Prejemke drugih zaposlenih v teh družbah na splošno urejajo kolektivne pogodbe po posameznih dejavnostih.

Pri odločitvi o zahtevi po podatkih o prejemkih je treba ugotoviti, ali sodi podatek o prejemkih direktorja, članov Sveta ustanoviteljev, članov Skupščine in članom Nadzornega sveta med informacije o višini dogovorjenega ali izplačanega prejemka ali bonitete člana poslovodnega organa, organa upravljanja, drugega zastopnika poslovnega subjekta, člana nadzornega organa (4.a člen ZDIJZ). Pri odločitvi o zahtevi v delu, ki se nanaša na prejemke drugim zaposlenim v družbi pa je treba ugotoviti, ali sodi ta podatek med izjeme po določbi tretje točke 6. člena ZDIJZ, upoštevajoč določbi 10. člena ZVOP-2[[9]](#footnote-9) in 48. člena ZDR-1[[10]](#footnote-10).

V delu zahtevka, ki se nanaša na podatke, povezane z javnopravnim delovanjem družbe, je družba kot »organ« zavezana po ZDIJZ na vseh področjih, ki se izvajajo v javnem interesu ter so regulirane z javnopravnimi predpisi, ki organ zavezujejo. Sodna praksa[[11]](#footnote-11) je zavzela stališče, da je mogoče govoriti o delovnem področju organov v smislu ZDIJZ tedaj, ko je izvajanje določenih nalog ali dejavnosti urejeno s predpisi javnega prava, ki določajo obveznosti organov glede izvajanja teh nalog v okviru upravne ali druge javnopravne funkcije ter morebitne pravice, obveznosti ali pravne koristi posameznikov, ki iz tega posebnega javnopravnega režima izhajajo. **Po mnenju Vrhovnega sodišča je pri opredelitvi določene informacije za informacijo javnega značaja odločilno, ali informacija kaže na dejstvo oziroma okoliščino, ki vpliva ali bi lahko vplivala na izvrševanje javnih nalog**. Glede na navedeno je torej pomembno, kako je izvajanje dejavnosti organa urejeno s predpisi javnega prava ter ali zahtevane informacije kažejo na dejstva oziroma okoliščine, ki bi lahko vplivale na izvrševanje javnih nalog. V nasprotnem primeru ne gre za informacijo javnega značaja v smislu 4. člena ZDIJZ. Zato je organ, ki z njo razpolaga, ni dolžan posredovati osebi, ki tako informacijo zahteva.

**Za opredelitev delovnega področja organa je pomemben tudi način njegovega financiranja.** Za izvajalce javne službe je značilno, da lahko opravljajo še zasebnopravne tržne dejavnosti, v okviru katerih niso zavezani posredovanju informacij javnega značaja, in sicer zato, ker v tržni sferi, podvrženemu delu dejavnosti, informacije javnega značaja, pojmovno ne morejo nastati. Gre namreč za storitev, ki je tržno zanimiva in ki jo načeloma na trgu lahko opravlja vsakdo, ki je za to usposobljen.

Glede informacij iz naslova tržne dejavnosti je relevantno, ali družba tržno dejavnost izvaja tako, da zaradi tega niso ovirane dejavnosti, ki pomenijo izvajanje javne službe, in da je s prihodki iz tržne dejavnosti zagotovljeno povračilo stroškov, nastalih pri izvajanju te dejavnosti. Konkretno je namreč treba ugotoviti, da je bilo s tem zagotovljeno povračilo stroškov, nastalih pri izvajanju dejavnosti. Če ta pogoj ni izpolnjen, sploh ni mogoče govoriti o tržni dejavnosti v pravnem smislu. Le, če je izkazano, da zaradi izvajanja druge dejavnosti - npr. oddajanje stvarnega premoženja v

najem - niso bile ovirane dejavnosti javne službe in da je bilo s pridobljenimi prihodki zagotovljeno povračilo stroškov, nastalih pri izvajanju dejavnosti, povezanih z vzdrževanjem stvarnega premoženja, je mogoče **to dejavnost oziroma dokumente**, ki se nanjo nanašajo opredeliti kot informacije, ki ne sodijo v delovno področje organa v smislu prvega odstavka 4. člena ZDIJZ. Sicer pa je treba šteti, da gre za informacije javnega značaja, ki jih organ prosilcu mora posredovati, če ni podana katera od izjem iz 6. člena ZDIJZ. Drugačno stališče bi pomenilo, da lahko za izvajanje javne službe ustanovljen in zato z javnimi sredstvi financiran organ zavrača posredovanje informacij o dejavnosti, ki jo opravlja, s pavšalnim sklicevanjem, da gre za tržno dejavnost, **ne da bi bilo dejansko izkazano**, da se ta dejavnost opravlja brez škode za izvajanje javne službe in le po tržnih principih.

Namen ustanovitve družbe/organa, vpliv in nadzor občin kot ustanoviteljic na poslovanje organa ter naravo primarnih dejavnosti organa nedvomno kažejo na to, da zahtevanih informacij ni mogoče izločiti iz sfere nadzora javnosti. Ta interpretacija je tudi skladna z namenom omogočanja dostopa do informacij javnega značaja, ki je v nadzoru javnosti nad organi, oblasti, nosilci javnih pooblastil in drugimi nosilci javnih funkcij, glede njihovega izvrševanja javnih nalog za izvajanje tega nadzora pa javnost ne potrebuje in tudi ni upravičena do informacij, ki s tem niso povezane.

Glede časovnega obdobja, na katerega se nanaša zahteva (5 let), opozarjamo, da načelo prostega dostopa določa, da ima vsak prosilec na svojo zahtevo pravico pridobiti od organa informacijo javnega značaja tako, da jo pridobi na **vpogled ali da pridobi njen prepis**, fotokopijo ali njen elektronski zapis. **Organ lahko prosilcu izjemoma zavrne dostop do zahtevane informacije, če prosilec z eno ali več funkcionalno povezanimi zahtevami očitno zlorabi pravico dostopa do informacij javnega značaja po ZDIJZ oziroma je očitno, da so zahteva ali zahteve šikanoznega značaja.**[[12]](#footnote-12) Po sodni praksi gre za zlorabo pravice takrat, ko subjekt prestopi meje pravno zavarovanega upravičenja tako, da s tem ogroža oziroma posega v pravico drugega. Pravice namreč ni dopustno izvrševati v nasprotju z njenim ciljem oziroma namenom. To je predvsem v primeru, ko namen tožeče stranke namreč ne bi bil le dostop do informacij, da bi lahko izvrševala demokratično in nadzorno funkcijo pravice dostopa do informacij javnega značaja pač pa bi s svojim načinom vlaganja zahtev organ prekomerno zasipala z delom, kar bi predstavljalo oviro za učinkovito delo organa ne samo na področju dostopa do informacij javnega značaja, temveč na vseh njegovih delovnih področjih. Uresničevanje pravice dostopa do informacij javnega značaja namreč stremi k pospeševanju učinkovitosti javnega sektorja.[[13]](#footnote-13) **Torej veliko/enormno število dokumentov, ki bi jih bilo potrebno prosilcu izročiti oziroma mu omogočiti vpogled, kar bi pripeljalo do resne motnje v poslovanju organa, samo po sebi še ne more biti razlog, da se stranka v njeni pravici omeji. Enako pravilo velja pri objavi teh informacij/dokumentov na svetovnem spletu.**

Glede zahteve, kjer želi prosilec na podlagi ZDIJZ pridobiti vso dokumentacijo v zvezi z prilagajanji variabilnih in fiksnih delov cene toplote (obrazci s prilogami), ministrstvo meni, da so ti podatki javno dostopni v kolikor gre za podatke/dokumente, ki jih družba ustvarja z opravljanjem dejavnosti na podlagi javnega pooblastila ali kot javno službo upoštevajoč določbe prvega in drugega odstavka 6. člena in določbe 7. člena ZDIJZ (delni dostop). Pri tem poudarjamo, da so podatki o porabi javnih sredstev (npr. podatki o tem, kateri izdelki/storitve so bili dobavljeni in po kakšni ceni, podatki o proizvajalcu blaga, podatki o načinu dobave blaga ipd.) vedno javni, ne glede na morebiten obstoj poslovne skrivnosti. Prav tako so vedno javni podatki glede emisij v okolje, odpadkov, nevarnih snovi v obratu ali podatke iz varnostnega poročila in druge podatke, za katere tako določa zakon, ki ureja varstvo okolja.[[14]](#footnote-14)

Glede poslovne skrivnosti poudarjamo, da v skladu z Zakonom o poslovni skrivnosti (ZPosS)[[15]](#footnote-15) poslovna skrivnost zajema nerazkrito strokovno znanje, izkušnje in poslovne informacije, ki izpolnjuje naslednje zahteve:

* je skrivnost, ki ni splošno znana ali lahko dosegljiva osebam v krogih, ki se običajno ukvarjajo s to vrsto informacij;
* ima tržno vrednost;
* imetnik poslovne skrivnosti je v danih okoliščinah razumno ukrepal, da jo ohrani kot skrivnost. To pomeni, da je imetnik poslovne skrivnosti informacijo določil kot poslovno skrivnost v pisni obliki in o tem seznanil vse osebe, ki prihajajo v stik ali se seznanijo s to informacijo, zlasti družbenike, delavce, člane organov družbe in druge osebe.

**V tem smislu pavšalne navedbe, da npr. celotno zahtevano gradivo predstavlja poslovno skrivnost, niso sprejemljive.** Medtem ko je pri subjektivnem načinu določitve poslovne skrivnosti (predložitev sklepa o določitvi poslovne skrivnosti) vrsta podatka odvisna od volje družbe, pa mora biti pri objektivnem kriteriju potreba po varstvu očitna – gre le za tiste podatke, za katere je očitno, da bi nastala občutna škoda, če bi zanje izvedela nepooblaščena oseba. Torej, ali bi lahko bilo vsaki povprečni osebi jasno, da podatek mora biti zaupen že po svoji vsebini. Upoštevati je treba, da so lahko predmet poslovne skrivnosti samo podatki, ki pomenijo konkurenčno prednost podjetja v kakršnem koli pogledu in katerih sporočanje neupravičeni osebi bi škodilo konkurenčnemu položaju podjetja. Ne morejo pa biti kot poslovna skrivnost zajeti podatki, ki ne vplivajo na konkurenčni položaj. Dokazno breme glede obstoja poslovne skrivnosti je primarno na podjetju, čigar podatki naj bi se s poslovno skrivnostjo varovali. Družba oziroma podjetje ima praviloma vsa ustrezna znanja in izkušnje o trgu, na katerem deluje, in natančno ve, kaj, kako in zakaj bi lahko vplivalo na konkurenčni položaj družbe.

Na koncu vas seznanjamo z določbo petega odstavka 6. člena ZDIJZ, kjer je navedeno, da organ lahko prosilcu ne posreduje zahtevane informacije, ki je dostopna v prosto dostopnih javnih evidencah ali na drug način že enostavno javno dostopna (evidence in registri AJPES[[16]](#footnote-16), objava v uradnem glasilu, publikacijah organa, medijih, strokovni literaturi, svetovnem spletu in podobno) in mu posreduje samo napotilo, kje se informacija nahaja. Prosilcem za informacije javnega značaja so določene informacije dostopne tudi na spletnih aplikacijah TZIJZ[[17]](#footnote-17) in Erar[[18]](#footnote-18). Preko spletne aplikacije TZIJZ Uprave Republike Slovenije za javna plačila je omogočen dostop do informacij javnega značaja o transakcijah, opravljenih v breme zavezancev za informacije javnega značaja: javnih gospodarskih zavodov, javnih podjetij, poslovnih subjektov v 100 % lasti oseb javnega prava, ki so registrirani v Registru zavezancev za informacije javnega značaja ter posrednih in neposrednih proračunskih uporabnikov. Na podlagi zahteve za dostop do informacij javnega značaja so prosilcem zgoraj navedeni podatki o transakcijah (UJP), ki predstavljajo javno dostopne informacije javnega značaja, dostopni tudi pri samih zavezancih po ZDIJZ. Tudi spletna aplikacija Erar splošni javnosti omogoča vpogled v transakcije javnih institucij in družb v lasti države ter občin, ki se nanašajo na blago in storitve, plače, socialne prejemke, pokojnine, subvencije, štipendije itd. Določene dokumente v zvezi z dejavnostjo družb, ki so v večinski lasti občin, lahko objavljajo občine ustanoviteljice tudi na svojih spletnih straneh.

Opozarjamo, da je zavezanec ne glede na vsebino Kataloga informacij javnega značaj, ki je objavljen na svetovnem spletu[[19]](#footnote-19), dolžan odločati o vsakem konkretnem primeru posebej, saj sama objava kataloga nujno ne zajema vseh informacij javnega značaja zavezanca.

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi, saj ministrstvo ne sme vsebinsko posegati v konkretno upravno zadevo oziroma komentirati konkretnega upravnega postopka.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[20]](#footnote-20)

Lep pozdrav,

Pripravil: mag. Mateja Prešern

Ciril Repnik v. d. generalne direktorice

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

   in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Sedmi odstavek 1.a člena ZDIJZ. [↑](#footnote-ref-2)
3. Uradni list RS, št. [22/19](http://www.uradni-list.si/1/objava.jsp?sop=2019-01-0914). [↑](#footnote-ref-3)
4. Prvi odstavek 4. člen ZDIJZ. [↑](#footnote-ref-4)
5. 4.a člen ZDIJZ. [↑](#footnote-ref-5)
6. 6.a člen ZDIJZ. [↑](#footnote-ref-6)
7. Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo,[*13/10*](http://www.uradni-list.si/1/objava.jsp?sop=2010-01-0520)*,* [*59/10*](http://www.uradni-list.si/1/objava.jsp?sop=2010-01-3273)*,* [*85/10*](http://www.uradni-list.si/1/objava.jsp?sop=2010-01-4554)*,* [*107/10*](http://www.uradni-list.si/1/objava.jsp?sop=2010-01-5583)*,* [*35/11*](http://www.uradni-list.si/1/objava.jsp?sop=2011-01-1743) *- ORZSPJS49a,* [*27/12*](http://www.uradni-list.si/1/objava.jsp?sop=2012-01-1121) *-*

   odl. US, [40/12](http://www.uradni-list.si/1/objava.jsp?sop=2012-01-1700) - ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) - ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) - ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) - ZDOdv, [67/17](http://www.uradni-list.si/1/objava.jsp?sop=2017-01-3165) in [84/18](http://www.uradni-list.si/1/objava.jsp?sop=2018-01-4122); 2. člen. [↑](#footnote-ref-7)
8. Uradni list RS, št. [21/10](http://www.uradni-list.si/1/objava.jsp?sop=2010-01-0880), [8/11](http://www.uradni-list.si/1/objava.jsp?sop=2011-01-0279) – ORZPPOGD4 in [23/14](http://www.uradni-list.si/1/objava.jsp?sop=2014-01-0876) – ZDIJZ-C. [↑](#footnote-ref-8)
9. Zakon o varstvu osebnih podatkov (Uradni list RS, št. [163/22](http://www.uradni-list.si/1/objava.jsp?sop=2022-01-4187)). [↑](#footnote-ref-9)
10. Zakon o delovnih razmerjih (Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296), [15/17](http://www.uradni-list.si/1/objava.jsp?sop=2017-01-0741) – odl.

    US, [22/19](http://www.uradni-list.si/1/objava.jsp?sop=2019-01-0914) – ZPosS, [81/19](http://www.uradni-list.si/1/objava.jsp?sop=2019-01-3722), [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [119/21](http://www.uradni-list.si/1/objava.jsp?sop=2021-01-2550) – ZČmIS-A, [202/21](http://www.uradni-list.si/1/objava.jsp?sop=2021-01-4069) – odl. US, [15/22](http://www.uradni-list.si/1/objava.jsp?sop=2022-01-0215), [54/22](http://www.uradni-list.si/1/objava.jsp?sop=2022-01-1186) – ZUPŠ-1,

    [114/23](http://www.uradni-list.si/1/objava.jsp?sop=2023-01-3325) in [136/23](http://www.uradni-list.si/1/objava.jsp?sop=2023-01-4287) – ZIUZDS). [↑](#footnote-ref-10)
11. Npr. sodba Vrhovnega sodišča št. I Up 122/2006 z dne 25. 4. 2007 in Sklep Vrhovnega sodišča št. X Ips 96/2011 z dne

    4. 7. 2012. [↑](#footnote-ref-11)
12. ,5. člen ZDIJZ. [↑](#footnote-ref-12)
13. Sodba Upravnega sodišča RS, št. III U 240/2012-15 z dne 7. 11. 2013. [↑](#footnote-ref-13)
14. Tretji odstavek 6. člena ZDIJZ. [↑](#footnote-ref-14)
15. Uradni list RS, št. [22/19](https://www.uradni-list.si/glasilo-uradni-list-rs/vsebina/2019-01-0914). [↑](#footnote-ref-15)
16. <https://www.ajpes.si/Iscem> [↑](#footnote-ref-16)
17. <https://www.gov.si/zbirke/storitve/spletna-aplikacija-tzijz-podatki-o-placilnih-transakcijah-po-zdijz/> [↑](#footnote-ref-17)
18. <https://erar.si/> [↑](#footnote-ref-18)
19. <https://www.kp-velenje.si/index.php/informacije-javnega-znacaja> [↑](#footnote-ref-19)
20. <https://www.gov.si/teme/informacije-javnega-znacaja/>. [↑](#footnote-ref-20)